KIRJALLINEN KYSYMYS E-2132/02 esittäjä(t): Bartho Pronk (PPE-DE) komissiolle. Työaikadirektiivi ja vapaaehtoistyöntekijät.



Virallinen lehti nro 309 E , 12/12/2002 s. 0203 - 0204



KIRJALLINEN KYSYMYS E-2132/02 esittäjä(t): Bartho Pronk (PPE-DE) komissiolle (17. heinäkuuta 2002) Aihe: Työaikadirektiivi ja vapaaehtoistyöntekijät Komissio ilmoitti vastauksessaan Elizabeth Lynnen kirjalliseen kysymykseen E-1241/00(1), että direktiivissä 93/104/EY(2) ei tunnusteta käsitettä vapaaehtoistyö. Tämä voidaan päätellä epäsuorasti kyseisestä direktiivistä, jonka 7 artiklassa säädetään, että jäsenvaltioiden on ryhdyttävä tarvittaviin toimiin, jotta kaikilla työntekijöillä olisi vähintään neljän viikon pituinen palkallinen loma. Tämän artiklan perusteella voidaan todeta, että direktiivi ei koske vapaaehtoistyöntekijöitä. Kyseinen direktiivi saatettiin osaksi Alankomaiden lainsäädäntöä 23. marraskuuta 1995 käyttöön otetun työaikaa koskevan lain puitteissa. Lain 1 artiklan 1 kohdassa säädetään, että työnantajaksi lasketaan henkilö, jonka ei tarvitse olla ensimmäisen kohdan määritelmän mukaisesti työnantaja tai työntekijä, mutta jonka toimivallan alaisuudessa työskentelee toinen henkilö. Sosiaali- ja työvoimaministeriö tulkitsee tätä määritelmää niin rajoittavasti, että vapaaehtoistyöntekijät useimmiten kuuluvat määrityksen piiriin, millä on se epätoivottu vaikutus, että heidän työnsä vaikeutuu huomattavasti. 1. Onko Alankomaiden työaikaa koskevan lain 1 artiklan 1 kohta yhteisön lainsäädännön mukainen? 2. Onko vapaaehtoistyö yhteensopimaton toimivallan määritelmän kanssa, koska kyse on vapaaehtoisesti ja maksutta tehtävästä työstä, kun taas toimivallan alaisuudessa työskentely edellyttää sellaisen vallan käyttöä, jota ei voida soveltaa vapaaehtoistyöntekijöihin, koska he voivat jättää työnsä milloin haluavat? 3. Miten Alankomaiden sosiaaliministeriön Alankomaiden työaikaa koskevan lain 1 artiklan 1 kohdan tulkinta ja soveltaminen sopii yhteen yhteisön lainsäädännön kanssa? 4. Onko oikein, että Alankomaiden viranomaiset viittaavat yhteisön lainsäädäntöön laatiessaan, tulkitessaan ja soveltaessaan edellä mainitun lain kohtaa? (1) EYVL C 46 E, 13.2.2001, s. 153. (2) EYVL L 307, 13.12.1993, s. 18. Anna Diamantopouloun komission puolesta antama vastaus (27. elokuuta 2002) Tietyistä työajan järjestämistä koskevista seikoista 23. marraskuuta 1993 annettua neuvoston direktiiviä 93/104/EY(1) sovelletaan kaikkiin direktiivin 89/391/ETY(2) 2 artiklassa tarkoitettuihin työntekijöihin. Direktiivissä 93/104/EY ei ole työntekijän määritelmää. Sovellettava määritelmä on direktiivin 89/391/ETY 3 artiklan a alakohdassa. Kyseisen säännöksen mukaan työntekijänä on pidettävä henkilöä, jonka työnantaja on palkannut, mukaan lukien myös harjoittelijat ja oppisopimussuhteiset työntekijät, ei kuitenkaan kotitaloustyöntekijää. Mikäli vapaaehtoistyöntekijät katsotaan kansallisen lainsäädännön mukaisesti työntekijöiksi, heihin sovelletaan molempia direktiivejä. Kyseisissä direktiiveissä säädetään vähimmäisnormit. Näin ollen yhteisön lainsäädäntö ei estä jäsenvaltioita soveltamasta omaa täytäntöönpanolainsäädäntöään myös vapaaehtoistyöntekijöihin, joita ei katsota työntekijöiksi. (1) EYVL L 307, 13.12.1993. (2) Neuvoston direktiivi 89/391/ETY, annettu 12. kesäkuuta 1989, toimenpiteistä työntekijöiden turvallisuuden ja terveyden parantamisen edistämiseksi työssä, EYVL L 183, 29.6.1989.